Anne Grete Holmsgaard (SF), 2006-01-13:
De 75 pct. er jo ikke vores opfindelse, det er regeringens opfindelse.
Det er jo det tal, der står i regeringens bæredygtighedsstrategi, så det er det, vi har taget udgangspunkt i.
Nej, det her er ikke eksakt videnskab.
Hvordan gør vi det, og hvordan gør vi det på en måde, så man også kan sammenligne internationalt?
Der påpeges det jo, at det er et problem, at en stor del af vores produktion, som har været den, der har været stærkt forurenende, nu flytter til den tredje verden, men det er stadig væk os, der bruger varerne.
Jeg synes, det er en rigtig interessant og god rapport, der er lavet som »Miljøtilstandsrapport 2005«.
Blandt de mere interessante afsnit er efter min mening det internationale afsnit.
Det skyldes ikke, at det nationale ikke er interessant, men vi lever jo i en verden, hvor globalisering er udbredt, og hvor vores samhandel med omverdenen er stigende.
Vi lever også i en verden, hvor en del af den stærkt forurenende produktion, som vi har haft her tidligere, nu er placeret i andre lande, typisk i den tredje verden, heraf en meget stor del i Asien, men det er os, der forbruger produkterne.
Det gælder f.eks. det tøj, vi har på, en meget stor del af det er produceret i Asien og under nogle reguleringer, der er langt slappere end dem, vi har herhjemme.
Det gælder også vores elektronik.
Nu har jeg ikke min mobiltelefon med herop, men vores computere og vores mobiltelefoner osv. er også i vid udstrækning produceret i Asien og under en mindre skrap miljøregulering end den, vi har kæmpet os frem til herhjemme og på europæisk plan.
Det betyder, at en del af den forurening, vi med vores meget høje levestandard og vores meget store ressourceforbrug giver anledning til, faktisk er skjult for os.
Vi ser den ikke, den er ikke håndgribelig for os, den bliver underlig abstrakt for os.
Det er baggrunden for det forslag til vedtagelse, vi har fremsat, for vi synes, at når vi snakker miljøtilstand, så er det vigtigt ikke kun at se på, hvad der sker i Danmark, men også at se på, hvad det er, vi selv giver anledning til af forurening og miljøbelastning placeret i andre lande.
Det er derfor, vi har lagt vægt på to ting i det forslag til vedtagelse, vi har fremsat.
Jeg anerkender og synes, det er fint, at der er arbejdet med det i Miljøtilstandsrapporten, og den giver bestemt nogle meget interessante oplysninger og virkelig noget, der vækker til eftertanke.
Men det ville være vigtigt at have sådan en analyse.
Det andet er at få en status over regeringens eget pejlemærke fra bæredygtighedsstrategien.
Der er jo et pejlemærke, der siger, at vi skal skære ned med 75 pct. i vores ressourceforbrug.
Det er et vigtigt pejlemærke, men det vil også være vigtigt at få en status over, hvordan det så går.
Vi er herhjemme, og med rette synes jeg, stolte af, at vi har afkoblet den økonomiske vækst fra energiforbruget.
Det synes jeg vi har grund til at være stolte af.
Den afkobling har vi formået at fastholde i en periode på 30 år, altså øget vækst i økonomien har ikke givet anledning til øget energiforbrug.
Men det er jo også klart, at vi nu står i en fase, hvor vi skal videre, nu skal vi have energiforbruget ned.
Det er simpelt hen den opgave, der er foran os, og den hviler tungt på os, fordi vi jo kedeligt nok ligger i toptigruppen af lande, der sender flest drivhusgasser ud i atmosfæren.
Ministeren nævnte selv vores udslip af drivhusgasser og sagde, at i den seneste statistik, den, der både er indeholdt i den her rapport og den, som EU's Miljøagentur har lavet, er vores energispareplan jo ikke med.
Det er fuldstændig korrekt.
Jeg har selv store forhåbninger til, at vi bliver meget dygtige til at nedbringe vores energiforbrug, og at vores aftaler om energibesparelser vil være et startskud til det.
Jeg tror, vi kommer til at justere dem hen ad vejen, men jeg har virkelig forhåbninger om, at vi formår det her.
Men selv den plan er jo ikke nok til at realisere vores begrænsning af udslippet af drivhusgasser, og derfor må vi ud og faktisk købe os til en del af det i den tredje verden.
Det har jeg ikke noget imod, for i det ligger der et meget vigtigt bidrag til at overføre de bedste af de bedste teknologier til den tredje verden, og det synes jeg er fremragende at vi gør, og jeg mener, vi skal gøre det mere, end vi gør i øjeblikket.